**KLINIČKI BOLNIČKI CENTAR OSIJEK**

**POVJERENSTVO ZA SPRJEČAVANJE**

**I SUZBIJANJE BOLNIČKIH INFEKCIJA**

**INFORMATIVNI LETAK ZA BOLESNIKE, ČLANOVE NJIHOVIH OBITELJI I NJEGOVATELJE**

***CLOSTRIDIUM DIFFICILE***

**Ovim letkom želimo vam pomoći shvatiti o čemu se radi i odgovoriti na najčešća pitanja**

**Što je *Clostridium difficile*?**

* *Clostridium difficile* bakterija je koja se ponekad nalazi u našim crijevima i ne mora izazvati nikakve simptome.
* Neke bakterije naseljavaju naša crijeva i imaju važnu ulogu u održavanju zdravlja, probavi hrane, proizvodnji vitamina i slično.

**Ako može biti sastavni dio bakterija u crijevu, zašto izaziva probleme/infekciju/proljev?**

* *C. difficile* može postati „opasan“ ako se u crijevima nekontrolirano namnoži i nastani u velikom broju.
* Kod zdrave osobe milijuni „dobrih“, korisnih bakterija drže *C. difficile* pod kontrolom
* Prilikom uzimanja antibiotika ili nakon takve terapije broj „dobrih“ bakterija smanjuje se, što omogućuje brzo razmnožavanje *C. difficile* do velikog broja.
* S obzirom na to da *C. difficile* može lučiti toksine (otrove) koji mogu izazvati upalnu reakciju (kolitis), uslijed prisutnosti velikog broja *C. difficile* može doći do razvoja proljeva, koji ponekad može biti vrlo težak.
* Simptomi infekcije mogu se očitovati kao grčevi u trbuhu, blagi proljev, učestale vodenaste stolice, vrlo rijetko s primjesama krvi. Neki bolesnici mogu razviti tešku infekciju – pseudomembranozni kolitits.

**Tko se nalazi u rizičnoj skupini u kojoj se *C. difficile*** **infekcije javljaju?**

* Osobe starije od 65 godina
* Bolesnici koji su imali operaciju crijeva
* Bolesnici sa oslabljenim imunološkim sustavom
* Bolesnici koji primaju antibiotike

**Kako se** *C. difficile* **dijagnosticira?**

* Vaš liječnik i zdravstveno osoblje zbog proljeva će posumnjati na *C. difficile* i poslati stolicu na analizu u kojoj će se, među ostalim uzročnicima, tražiti dokaz prisutnosti *C. difficile*
* Ako rezultat analize pokaže da je u vašoj stolici prisutan toksin *C. difficile* nalaz će se javiti liječniku i on će vam propisati odgovarajuću terapiju i dodatne mjere za liječenje infekcije, ovisno o jačini simptoma.
* Nema potrebe za ponavljanjem testa nakon jednog pozitivnog rezultata.
* Osim lijekova bit će potrebna i izolacija u jednokrevetnoj sobi ako je moguće te poseban režim čišćenja, higijene ruku i odijevanje zaštitne odjeće za vas, osoblje koje vas njeguje i posjetitelje.

**Može li se bakterija širiti iz mojih crijeva?**

* Moguće je da *C. difficile* dospije na ruke ili opremu i da se zadrži u okolini nekoliko tjedana. Putem ruku može dospjeti u usta odnosno probavni sustav drugog bolesnika i izazvati iste simptome kao i kod vas, osobito ako drugi bolesnik prima neki antibiotik.
* Bakterija se u crijevima nalazi u štapićastom obliku, ali kada dospije izvan crijeva pretvara se u vrlo izdržljiv oblik - sporu. Spora se teško „ubija“ dezinficijensima, na nju alkohol ne djeluje, tako da se u slučaju pojave *C. difficile* kod nekog bolesnika u higijeni okoline moraju koristiti posebni dezinficijensi koji sadrže aktivni kisik ili klor, pri čemu ja važno da na njima piše ne djeluje na spore.

**Kako možemo spriječiti širenje** *C. difficile* **bakterije u okolinu, na ruke?**

* Ako imate proljev, najvjerojatnije ćete biti smješteni u izolaciju kako bi se širenje bakterije spriječilo.
* Važno je dok imate proljev koristite nužnik koji se nalazi pokraj vaše sobe i koji je namijenjen samo vama.
* Osoblje će prilikom kontakta s vama, što uključuje njegu, presvlačenja, mjerenje vitalnih znakova nositi zaštitnu odjeću.
* Ukoliko na odjelu ima više bolesnika koji imaju potvrđen *C. difficile* u stolici, možda ćete biti smješteni s njima u istoj sobi.
* Preporuča se higijena ruku pranjem tekućom vodom uz korištenje sapuna.
* Uobičajeno je da bolesnici ostaju u izolaciji sve dok imaju proljev, odnosno 2-3 dana nakon prestanka simptoma, ali te ćete informacije dobiti od nadležnog osoblja.

**Mogu li primati posjete?**

* Možete, ali na odjelu potražite savjet o pojedinostima. Posjetitelji trebaju doći u vrijeme koje je predviđeno i poštivati kućni red ustanove. Detaljne upute dobit ćete od medicinske sestre na odjelu. U pravilu se za posjetitelje ne predviđa nošenje zaštitnog ogrtača i rukavica, važno je samo da vode računa o higijeni ruku, odnosno da ih operu nakon ulaska u vašu sobu i prije izlaska iz nje (alkoholni antiseptik za ruke nije učinkovit za *C. difficile*.)
* Vaše se rublje stavlja u vreću koja se zatvara u sobi dok ga ne preuzme netko od obitelji. Ako je rublje zamrljano sa stolicom, treba ga smjestiti u zasebnu vrećicu prije stavljanja u vrećicu sa drugim rubljem. Potrebno ga je prati odvojeno od ostalog rublja u kućanstvu, na temperaturi od 60 oC ili višoj, uz primjenu uobičajenih deterdženata. Ne zaboravite oprati ruke nakon rukovanja rubljem!

**Hoće li proljev koji izaziva *C. difficile* produljiti moj boravak u bolnici?**

* Ukoliko je otpust iz bolnice planiran, trajanje terapije i pozitivan nalaz *C. difficile* ne bi trebali odgoditi odlazak kući, ako su se simptomi (proljev i drugi) smirili, vi se osjećate dobro i ostali nalazi potvrđuju da ste spremni za boravak kod kuće.

**Što ako se simptomi ponovno jave nakon uzimanja antibiotika?**

* Postoji mogućnost da se simptomi ponovno pojave i u tom slučaju trebate potražiti medicinsku pomoć. Ukoliko se simptomi infekcije bakterijom *C. difficile* vrate, vjerojatno ćete trebati daljnje liječenje odnosno promjenu antibiotika.